Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για το ρούμι (ΑΚΕ-ΕΕ 2126/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

- επιβεβαιώνοντας το ψήφισμά της για το ρούμι που ενέκρινε κατά την 20ή σύνοδό της στο Ντακάρ (Σενεγάλη) από τις 26 Ιανουαρίου έως τις 3 Φεβρουαρίου 1995,

- υπενθυμίζοντας τα σχετικά ψηφίσματα που ενέκρινε κατά τη 19η σύνοδό της στη Λιμπρεβίλ (Γκαμπόν) στις 6 Οκτωβρίου 1994,

Α. έχοντας υπόψη τη σημασία του εμπορίου ως μέσου για την ανάπτυξη των χωρών ΑΚΕ και των εξαγωγών ρουμιού προς την ΕΕ για τις οικονομίες των χωρών ΑΚΕ που παράγουν ρούμι,

Β. λαμβάνοντας υπόψη ότι η βιομηχανία ρουμιού αποτελεί σημαντικό εργοδότη και πηγή εσόδων, συμβάλλοντας στην κοινωνικο-οικονομική ανάπτυξη και την πολιτική σταθερότητα των χωρών ΑΚΕ,

Γ. διαπιστώνοντας ότι το Πρωτόκολλο 6 για το ρούμι της Σύμβασης Λομέ IV προβλέπει την αδασμολόγητη εισαγωγή στην ΕΕ ρουμιού ΑΚΕ υπό όρους που επιτρέπουν την ανάπτυξη των παραδοσιακών εμπορικών ροών μεταξύ των χωρών ΑΚΕ και της ΕΕ,

Δ. υπενθυμίζοντας ότι το Πρωτόκολλο επέβαλε ποσοτικούς περιορισμούς των εισαγωγών, αλλά προβλέπει ετήσιες αυξήσεις των ποσοστώσεων για να αντιμετωπιστεί η ζήτηση της αγοράς και την τελική κατάργηση του συστήματος των ποσοστώσεων,

Ε. θεωρώντας ότι το σύστημα των ποσοστώσεων καταργήθηκε μόνο εν μέρει τον Ιανουάριο 1996, παρά τα επανειλημμένα αιτήματα των χωρών ΑΚΕ για την ολοσχερή του κατάργηση προς διευκόλυνση της ανάπτυξης των βιομηχανιών τους,

ΣΤ. θεωρώντας επίσης ότι οι παραγωγοί ρουμιού ΑΚΕ πραγματοποίησαν μαζικές επενδύσεις στην ανάπτυξη και εμπορία του προϊόντος τους εντός των περιορισμών του συστήματος ποσοστώσεων, το οποίο τους περιόρισε σε μεγάλο βαθμό στην εμπορία του ρουμιού «χύμα» με χαμηλό περιθώριο,

Ζ. παρατηρώντας ότι οι χώρες ΑΚΕ εντείνουν την εκστρατεία προώθησης των πωλήσεων, προς ανάπτυξη μιας αγοράς για τα καλύτερης ποιότητας επώνυμα ρούμια και εκτιμούν ότι θα χρειαζόντουσαν τουλάχιστον δέκα έτη για να καταστούν ανταγωνιστικές σε μία ελεύθερη αγορά χωρίς δασμούς έναντι του ρουμιού άλλων περιοχών, τα περισσότερα εκ των οποίων επιδοτούνται,

Η. παρατηρώντας με ανησυχία ότι η ΕΕ και οι ΗΠΑ προτίθενται να συνάψουν συμφωνία αμοιβαίας ατέλειας για τα λευκά αλκοολούχα ποτά, μεταξύ των οποίων συγκαταλλέγεται το ρούμι, η οποία θα βλάψει το εμπόριο ΑΚΕ με την ΕΕ,

Θ. ανησυχώντας για το γεγονός ότι, κατά παράβαση των διατάξεων του άρθρου 12 της Σύμβασης Λομέ IV, η Ομάδα ΑΚΕ δεν ενημερώθηκε ούτε κλήθηκε να γνωμοδοτήσει πριν από τη σύναψη της συμφωνίας με τις ΗΠΑ, παρά τις επιπτώσεις που θα έχει η συμφωνία αυτή στο εμπόριο των χωρών ΑΚΕ με την ΕΕ,

1. καλεί την Κοινότητα και τα κράτη μέλη της:

(i) να σεβαστούν τις υποχρεώσεις που ανέλαβαν βάσει του Πρωτοκόλλου 6 για το ρούμι της Σύμβασης Λομέ IV και να εγκρίνουν περίοδο «χάριτος» τουλάχιστον δέκα ετών ούτως ώστε να μπορέσουν οι χώρες ΑΚΕ να αναπτύξουν πλήρως τις παραδοσιακές τους εμπορικές ροές με την ΕΕ 7

(ii) να εξασφαλίσουν ότι δε θα πληγούν τα συμφέροντα των χωρών ΑΚΕ που παράγουν ρούμι από συμφωνίες με τρίτες χώρες και ότι θα διατηρηθεί η ανταγωνιστική τους θέση στην αγορά σύμφωνα με τις διατάξεις των παραρτημάτων XXIX και XXX της Σύμβασης 7

(iii) να παράσχουν επαρκείς πόρους για να συνδράμουν τις χώρες ΑΚΕ στην προώθηση και διεύρυνση των πωλήσεων στην κοινοτική αγορά, σύμφωνα με τις διατάξεις του άρθρου 4 του Πρωτοκόλλου 6 για το ρούμι 7

2. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.